**Pranešimas žiniasklaidai**

2024 m. balandžio 25 d.

**NIB ir „Citadele“ skolina pirmajam Baltijos šalyse genų terapijos centrui Vilniuje**

**Šiaurės investicijų bankas (NIB), „Citadele“ bankas ir Lietuvos biofarmacijos įmonė UAB „Celltechna“ pasirašė 37 mln. eurų vertės dešimties metų trukmės susitarimą dėl paskolos genų terapijos produktų gamybos įmonei Vilniuje. NIB finansuojama dalis yra 22,5 mln. eurų, o „Citadele“ banko – 14,5 mln. eurų.**

Naujasis genų terapijos centras bus pirmasis ir kol kas vienintelis tokio pobūdžio objektas Baltijos šalyse. Jame bus įrengta mokslinių tyrimų ir gamybos infrastruktūra, padėsianti kurti genetinių ligų gydymo metodus.

Maždaug 8 000 kvadratinių metrų pastate įsikursiantis centras planuoja sukurti daugiau nei 100 naujų vertingų darbo vietų. Jis dar labiau sustiprins Lietuvos gyvybės mokslų sektorių, kuris pastaruoju metu auga bene greičiausiai Europos Sąjungoje.

„Suteikdami finansavimą remiame strateginę Lietuvos prioritetinio sektoriaus plėtrą“, – sako Jeanette Vitasp, NIB viceprezidentė ir paskolų departamento vadovė. „Šis projektas ne tik padidins šalies konkurencingumą sparčiai besivystančioje srityje, bet ir suteiks didelį augimo potencialą visam regionui.“

„Vertiname galimybę prisidėti prie Lietuvos biotechnologijų ir gyvybės mokslų sektoriaus lyderystės stiprinimo. Tokie strateginės reikšmės projektai padeda kurti ateities iššūkiams atsparesnę ekonomiką bei skatina nuoseklų šalies vystymąsi“, – sako Vaidas Žagūnis, „Citadele“ banko valdybos narys ir Verslo bankininkystės tarnybos vadovas Baltijos šalims.

Naujasis centras išplės įmonės produktų pasiūlą nuo biofarmacijos preparatų iki genų terapijos ir padės tvirtą pamatą ambicingos ilgalaikės ”BIO CITY“ vizijos įgyvendinimui. Per artimiausius metus, šalia Molėtų plento esančiame sklype planuojama įkurti ir daugiau su biotechnologijoms susijusių gamyklų ir mokslinių tyrimų centrų, taip konsoliduojant gyvybės mokslų žinias vienoje vietoje.

„Vertiname NIB ir „Citadele“ banko suteiktą pasitikėjimą ir finansinę paskolą, skirtą pirmojo Baltijos šalyse genų terapijos centro, kuris yra viena iš kertinių Northway įmonių grupės projekto BIO CITY dalių, plėtrai. Šio centro užbaigimas šiais metais reiškia didžiulį žingsnį mūsų planuose įkurti didžiausią Europoje biotechnologijų miestą Vilniuje“, – sako „Celltechna“ generalinis direktorius prof. Vladas Algirdas Bumelis.

Šiuo metu gyvybės mokslų pramonė sukuria apie 2,5 proc. Lietuvos BVP. Vyriausybės patvirtinta ilgalaikė strategija siekia iki 2030 m. šią dalį padidinti iki 5 proc.

Paskolos gavėja UAB „Celltechna“ teikia vaistų kūrimo bei gamybos paslaugas farmacijos įmonėms Europoje ir JAV. Laiduotoja UAB „Biotechpharma“ yra susijusi įmonė, teikianti paslaugas farmacinių tyrimų įmonėms, kuriančioms naujus vaistus.

*NIB yra tarptautinė finansų įstaiga, priklausanti aštuonioms valstybėms narėms: Danijai, Estijai, Suomijai, Islandijai, Latvijai, Lietuvai, Norvegijai ir Švedijai. Bankas finansuoja privačiuosius ir viešuosius projektus šalyse narėse ir už jų ribų. „Standard & Poor‘s“ ir „Moody‘s“ yra suteikusios NIB didžiausią įmanomą AAA/Aaa kredito reitingą. Daugiau informacijos rasite interneto svetainėje* [*www.nib.int*](http://www.nib.int).

*„Citadele“ bankas siekia modernizuoti finansų rinką ir suteikti daugiau galimybių privatiems asmenims ir verslui Baltijos šalyse. 2023-aisiais „Citadele“ suteikė 897 mln. eurų naujų paskolų. Bendras paskolų portfelis siekė 2,9 mlrd. eurų, o bendra indėlių suma – 3,8 mlrd. eurų.*

Daugiau informacijos:

NIB:

Seppo Halttunen, vyresnysis bankininkas, tel. +358 10 618 0411, el. p. [Seppo.Halttunen@nib.int](mailto:Seppo.Halttunen@nib.int)

Vytautas Brazaitis, komunikacijos skyrius, tel. +358 10 618 0235, el. p. [Vytautas.Brazaitis@nib.int](mailto:Vytautas.Brazaitis@nib.int)

„Citadele“ bankas:

Birutė Rutkauskaitė, „Citadele“ banko korporatyvinės komunikacijos vadovė Lietuvoje, tel. +37061522654, el. p. [Birute.Rutkauskaite@citadele.lt](mailto:Birute.Rutkauskaite@citadele.lt)